|  |
| --- |
| ЗАЦВЕРДЖАНА |
| Пастанова  Міністэрства адукацыі |
| Рэспублікі Беларусь |
| 18.07.2023 №196 |

Вучэбная праграма па вучэбным прадмеце

«Працоўнае навучанне. Абслуговая праца»

для VI клаcа ўстаноў адукацыі, якія рэалізуюць

адукацыйныя праграмы агульнай сярэдняй адукацыі

з беларускай мовай навучання і выхавання

ГЛАВА 1

аГУльнЫя паЛАЖЭННІ

1. Дадзеная вучэбная праграма па вучэбным прадмеце «Працоўнае навучанне. Абслуговая праца» (далей – вучэбная праграма) прызначана для V–IX класаў устаноў адукацыі, якія рэалізуюць адукацыйныя праграмы агульнай сярэдняй адукацыі з беларускай мовай навучання і выхавання.

2. У дадзенай вучэбнай праграме на вывучэнне зместу вучэбнага прадмета «Працоўнае навучанне. Абслуговая праца» (далей – працоўнае навучанне) у V–IX класах вызначана:

для V, VIII класаў – 35 гадзін (1 гадзіна на тыдзень), з іх на варыятыўны кампанент у V класе – 5[[1]](#footnote-1)/4[[2]](#footnote-2)–5[[3]](#footnote-3) гадзін; у VIII класе – 7/6–7 гадзін;

для VI, VII класаў – 70/70 – 35 гадзін (2/2 – 1 гадзіна на тыдзень), з іх на варыятыўны кампанент – 18/16–7 гадзін;

для IХ класа – 34 гадзіны (1 гадзіна на тыдзень), з іх на варыятыўны кампанент – 6/5–6 гадзін.

Колькасць вучэбных гадзін, адведзеная ў раздзелах 2, 3, 4, 5, 6 і 7 сапраўднай вучэбнай праграмы на вывучэнне зместу адпаведных раздзелаў з’яўляецца прыкладнай. Яна залежыць ад пераваг выбару настаўніка педагагічна мэтазгодных метадаў навучання і выхавання, форм правядзення вучэбных заняткаў, відаў дзейнасці і пазнавальных магчымасцей вучняў. Настаўнік мае права пераразмеркаваць колькасць гадзін на вывучэнне тэм у межах агульнай колькасці, устаноўленай на вывучэнне зместу вучэбнага прадмета ў адпаведным класе, а таксама змяніць паслядоўнасць вывучэння раздзелаў і тэм пры ўмове захавання цэласнасці сістэмы падрыхтоўкі вучняў, не парушаючы пры гэтым логікі вывучэння курса ў цэлым.

3. Мэта вывучэння вучэбнага прадмета «Працоўнае навучанне. Абслуговая праца»:

фарміраванне асноў кампетэнтнасці вучняў у розных сферах працоўнай, гаспадарча-бытавой дзейнасці, дэкаратыўна-прыкладной творчасці, якая спрыяе сацыялізацыі асобы ў сучасных сацыяльна-эканамічных умовах.

4. Задачы:

фарміраванне ведаў, уменняў і навыкаў у працэсе выканання розных відаў вучэбна-пазнавальнай і працоўнай дзейнасці (тэхналагічных аперацый) па апрацоўцы матэрыялаў і гатаванні ежы, вядзенні хатняй гаспадаркі, дэкаратыўна-прыкладной творчасці, дамаводстве, вырошчванні раслін;

фарміраванне асноў графічнай і тэхналагічнай пісьменнасці, уменняў эканомна выкарыстоўваць матэрыялы і выконваць правілы бяспечных паводзін;

фарміраванне гатоўнасцi вучняў да прафесiйнага самавызначэння;

развіццё пазнавальных інтарэсаў і самастойнасці; творчых, канструктарскіх здольнасцей; тэхнічнага і мастацкага мыслення; камунікатыўных і арганізатарскіх уменняў у працэсе выканання розных відаў дзейнасці;

выхаванне працавітасці, культуры працы, ініцыятыўнасці і самастойнасці, эстэтычнага густу, культуры паводзін і зносін.

5. Рэкамендуемыя формы і метады навучання і выхавання:

разнастайныя віды вучэбных заняткаў: урок (урок-практыкум, урок-семінар, урок-даследаванне, інтэграваны ўрок, іншыя віды ўрокаў), вучэбнае праектаванне, экскурсія, іншыя віды вучэбных заняткаў;

разнастайныя метады навучання і выхавання, накіраваныя на актывізацыю самастойнай пазнавальнай дзейнасці вучняў (метад эўрыстычнай гутаркі, практычныя метады, інтэрактыўныя і гульнявыя метады, метад праблемнага навучання, метад праектаў, іншыя метады навучання і выхавання).

Мэтазгодна спалучаць франтальныя, групавыя, парныя і індывідуальныя формы навучання. Выбар форм і метадаў навучання і выхавання вызначаецца настаўнікам самастойна на аснове мэт і задач вывучэння канкрэтнай тэмы, сфармуляваных у вучэбнай праграме патрабаванняў да вынікаў вучэбнай дзейнасці вучняў з улікам іх узроставых і індывідуальных асаблівасцей.

Фарміраванне тэарэтычных звестак ажыццяўляецца ў працэсе вывучэння новага матэрыялу і пры інструктаванні вучняў да выканання імі практычных заданняў. Усе віды вучэбных заняткаў па абслуговай працы носяць у асноўным практыка-арыентаваны характар. Вучэбнай праграмай прадугледжаны практычныя работы, а таксама прыкладныя пералікі вырабаў як для індывідуальных, так і для групавых практычных работ. Пералік вырабаў можа змяняцца і дапаўняцца настаўнікам з улікам жаданняў і магчымасцей вучняў, стану матэрыяльна-тэхнічнай базы. Выбар вырабаў павінен забяспечваць магчымасць дынамічнага развіцця фарміруемых уменняў вучняў і дасягнення ўстаноўленых вынікаў вучэбнай дзейнасці вучняў (кампетэнцый).

Асаблівую ўвагу ў працэсе працоўнага навучання трэба звяртаць на выкананне вучнямі правіл бяспечных паводзін пры правядзенні работ, пажарнай бяспекі і гігіенічных умоў працы ў кабінеце. У адпаведнасці з гігіенічнымі патрабаваннямі, захаваннем правіл бяспечных паводзін, а таксама ў мэтах засцярогі адзення дзелавога стылю ад забруджвання і пашкоджання мэтазгодна прадугледзець для ўрокаў працоўнага навучання наяўнасць у вучняў і настаўніка зручнага і функцыянальнага спецыяльнага адзення (халат, куртка, кашуля, фартух, нарукаўнікі, хустка і іншыя віды спецыяльнага адзення).

6. Змест вучэбнага прадмета «Працоўнае навучанне. Абслуговая праца» прадстаўлены інварыянтным і варыятыўным кампанентамі. Інварыянтны кампанент уключае наступныя змястоўныя лініі:

асновы гатавання ежы;

аcновы выканання швейных вырабаў;

асновы дамаводства;

асновы вырошчвання раслін.

Варыятыўны кампанент ахоплівае розныя віды дэкаратыўна-прыкладной творчасці і накіраваны галоўным чынам на азнаямленне з народнай творчасцю і далучэнне вучняў да яе. Настаўніку даецца магчымасць самастойна вызначыць від творчасці (адзін або некалькі) у кожным класе або выбраць скразную тэму з V па IX клас. Акрамя пералічаных у вучэбнай праграме відаў дэкаратыўна-прыкладной творчасці, настаўнік можа выбраць іншы (не ўказаны ў спісе) від творчасці з улікам узроставых асаблівасцей і жаданняў вучняў, стану матэрыяльна-тэхнічнай базы, рэгіянальных і мясцовых умоў, асаблівасцей і традыцый.

У мэтах павышэння эфектыўнасці правядзення вучэбных заняткаў па абслуговай працы настаўнік можа выкарыстоўваць па сваім меркаванні да 15 % вучэбнага часу з улікам мясцовых умоў і наяўнасці матэрыяльна-тэхнічнай базы кабінета.

7. Чакаемыя вынікі вывучэння зместу вучэбнага прадмета «Працоўнае навучанне. Абслуговая праца» па завяршэнні навучання і выхавання на II ступені агульнай сярэдняй адукацыі:

7.1. асобасныя:

здольнасці да каштоўнаснага і эмацыйна-валявога ажыццяўлення дзейнасці;

здольнасць прымаць веды як каштоўнасць;

усведамленне ўласных індывідуальна-асобасных асаблівасцей, свайго псіхічнага стану;

здольнасць ажыццяўляць суб’ектыўны самакантроль і самаацэнку, гатоўнасць да самаўдасканалення і самаразвіцця;

здольнасці да арганізацыі і прадуктыўнага супрацоўніцтва ў калектыўнай дзейнасці;

павага да дасягненняў навукі і тэхнікі, людзей, якія ўнеслі вялікі ўклад у развіццё тэхнікі і тэхналогій;

7.2. метапрадметныя:

сфарміраванасць умення выяўляць і характарызаваць істотныя прыкметы прыродных і рукатворных аб’ектаў;

уменне ўстанаўліваць істотную прыкмету класіфікацыі, падставу для абагульнення і параўнання;

засваенне новых відаў вучэбнай дзейнасці (праектна-даследчай, іншых відаў);

здольнасці прымаць вучэбную задачу, ставіць мэты ў вучэбна-тэхналагічнай і творчай дзейнасці, планаваць свае дзеянні ў адпаведнасці з пастаўленымі задачамі і ўмовамі іх рэалізацыі;

самастойна выбіраць спосаб рашэння пастаўленай задачы, выкарыстоўваючы для гэтага неабходныя матэрыялы, інструменты і тэхналогіі вырабу;

сфарміраванасць умення дасведчаным шляхам вывучаць уласцівасці розных матэрыялаў;

авалоданне навыкамі вымярэння велічынь з дапамогай вымяральных інструментаў, ацэньвання хібнасці вымярэння; уменнем ажыццяўляць арыфметычныя дзеянні з набліжанымі велічынямі;

уменне адэкватна ўспрымаць ацэнку настаўніка і аднагодкаў;

уменні працаваць з інфармацыяй, чытаць і прадстаўляць інфармацыю ў разнастайнай форме (таблічнай, графічнай, схематычнай і іншых формах); рацыянальна выкарыстоўваць навучальную і дадатковую тэхналагічную інфармацыю для праектавання і стварэння аб’ектаў працы;

уменні аналізаваць прадметы з вылучэннем істотных і неістотных характарыстык і элементаў, праводзіць параўнанне па зададзеных крытэрыях, строіць разважанні аб вырабах, іх будове, уласцівасцях і сувязях, абагульняць, усталёўваць аналогіі;

7.3. прадметныя:

сфарміраванасць уменняў выканання тэхналагічныя аперацыі па апрацоўцы матэрыялаў і прыгатаванні ежы, дэкаратыўна-прыкладным мастацтве, дамаводстве, вырошчванні раслін;

арыентацыя ў наяўных тэхнічных сродках і тэхналогіях стварэння аб’ектаў працы;

арыентацыя ў відах, прызначэнні матэрыялаў, інструментаў і абсталявання;

сфарміраванасць умення чытаць і складаць графічную і тэхналагічную дакументацыю;

сфарміраванасць умення планаваць тэхналагічны працэс, падбіраць матэрыялы з улікам характару аб’екта працы і тэхналогіі, падбіраць інструменты і абсталяванне з улікам патрабаванняў тэхналогіі; праектаваць паслядоўнасць тэхналагічных аперацый.

ГЛАВА 2

ЗМЕСТ ВУЧЭБНАГА ПРАДМЕТА Ў VI КЛАСЕ.

АСНОЎНЫЯ ПАТРАБАВАННІ ДА ВЫНІКАЎ

ВУЧЭБНАЙ ДЗЕЙНАСЦІ ВУЧНЯЎ

(2/2–1 гадзіна на тыдзень, усяго 70/70–35 гадзін)

ІНВАРЫЯНТНЫ КАМПАНЕНТ

Асновы гатавання ежы (14/14–7 гадзін)

Рацыянальнае харчаванне. Агульныя звесткі пра асновы рацыянальнага харчавання, энергетычную каштоўнасць прадуктаў харчавання. Паняцце пра нормы харчавання. Правілы бяспечных паводзін пры гатаванні ежы.

Практычная работа. Вызначэнне харчовага рацыёну падлетка.

Сервіроўка стала. Агульныя звесткі пра меню для вячэры, сервіроўка стала для вячэры, падрыхтоўку і правядзенне святочнай вячэры (карты меню, кувертныя карткі, кольцы для сурвэтак і іншыя элементы сервіроўкі), прыёму гасцей.

Практычная работа. Сервіроўка стала да вячэры.

Малако і малочныя прадукты. Агульныя звесткі пра харчовую каштоўнасць малака і малочных прадуктаў, іх асартыменце, умовы і тэрміны захавання малака і малочных прадуктаў. Спосабы вызначэння дабраякаснасці малака і малочных прадуктаў. Цеплавая апрацоўка. Асартымент страў з малака і малочных прадуктаў, тэхналогія іх гатавання. Кухонныя прылады і посуд, неабходныя для апрацоўкі прадуктаў і гатавання страў з малака і малочных прадуктаў. Патрабаванні да якасці. Афармленне гатовых страў. Правілы падачы.

Практычная работа. Гатаванне страў з малочных прадуктаў.

Крупы ў харчаванні чалавека. Агульныя звесткі пра харчовую каштоўнасць і значэнне круп у харчаванні чалавека. Асартымент круп, умовы іх захоўвання. Вызначэнне дабраякаснасці круп.

Практычная работа. Вызначэнне дабраякаснасці круп.

Стравы з круп. Агульныя звесткі пра першасную і цеплавую апрацоўку круп. Кухонныя прылады і посуд, неабходныя для апрацоўкі прадуктаў і гатавання страў з круп. Тэхналогія гатавання страў з круп. Патрабаванні да якасці. Афармленне гатовых страў. Правілы падачы.

Практычная работа. Гатаванне страў з круп.

Стравы з макаронных вырабаў. Агульныя звесткі пра асартымент і цеплавую апрацоўку макаронных вырабаў. Кухонныя прылады і посуд, неабходныя для апрацоўкі прадуктаў і гатавання страў з макаронных вырабаў. Вызначэнне дабраякаснасці макаронных вырабаў, умоў і тэрмінаў іх захоўвання. Тэхналогія гатавання страў з макаронных вырабаў. Патрабаванні да якасці. Афармленне гатовых страў, правілы іх падачы.

Практычная работа. Гатаванне страў з макаронных вырабаў.

Беларуская нацыянальная кухня. Агульныя звесткі пра асаблівасці прыёму ежы і тэхналогіі гатавання страў беларускай нацыянальнай кухні да вячэры. Патрабаванні да якасці. Правілы падачы страў. Паняцце пра застольны этыкет.

Практычная работа. Гатаванне страў беларускай нацыянальнай кухні.

Азнаямленне з прафесіяй повара дзіцячага харчавання і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб асновах рацыянальнага харчавання, энергетычнай каштоўнасці харчовых прадуктаў, нормах харчавання;

меню для вячэры, падрыхтоўцы і правядзенні святочнай вячэры;

харчовай каштоўнасці малака і малочных прадуктаў, круп, макаронных вырабаў, іх асартыменце;

першаснай і цеплавой апрацоўцы круп;

асаблівасцях гатавання страў беларускай нацыянальнай кухні;

ведаюць і разумеюць:

правілы бяспечных паводзін пры гатаванні ежы;

умовы і тэрміны захоўвання, спосабы вызначэння дабраякаснасці малака і малочных прадуктаў, круп, макаронных вырабаў;

умеюць:

вызначаць харчовы рацыён падлетка;

вызначаць дабраякаснасць круп, макаронных вырабаў;

сервіраваць стол да вячэры;

гатаваць стравы з малочных прадуктаў, круп, макаронных вырабаў,   
у тым ліку стравы беларускай нацыянальнай кухні;

вызначаць якасць прыгатаваных страў, афармляць і падаваць гатовыя стравы;

карыстацца посудам (кухонным, сталовым), інструментамі, прыладамі, бытавымі электрапрыборамі, неабходнымі для апрацоўкі прадуктаў пры гатаванні страў;

валодаюць:

бяспечнымі прыёмамі работы пры гатаванні ежы; уменнямі гатавання страў для вячэры па гатовых рэцэптах, сервіраваць стол, афармляць прыгатаваныя стравы.

Асновы выканання швейных вырабаў (28/26–16 гадзін)

Валокны расліннага паходжання. Агульныя звесткі пра валокны расліннага паходжання, іх уласцівасці. Асартымент баваўняных і льняных тканін, якія выпускаюцца на тэкстыльных прадпрыемствах Рэспублікі Беларусь, іх выкарыстанне пры выкананні швейных вырабаў. Класіфікацыя тканін (па прызначэнні). Састаў і ўласцівасці баваўняных і льняных тканін. Правілы бяспечных паводзін пры апрацоўцы матэрыялаў.

Практычная работа. Вызначэнне ўласцівасцей баваўняных і льняных тканін.

Выбар і стварэнне эскіза швейнага вырабу. Агульныя звесткі пра выбар і прапорцыі швейнага вырабу. Асаблівасці падбору асноўных і аздобных матэрыялаў.

Практычная работа. Распрацоўка эскіза швейнага вырабу. Падбор матэрыялаў, выбар дэкаратыўнага віду аздаблення.

Вызначэнне памераў швейнага вырабу. Агульныя звесткі пра тыпы фігур (па паставе), размеры вырабу (адзення), асаблівасці выканання вымярэнняў памерных прымет для пабудовы чарцяжа швейнага вырабу. Вызначэнне памеру швейнага вырабу (адзення). Умоўнае абазначэнне вымярэнняў (мерак).

Практычная работа. Выкананне вымярэнняў памерных прымет (зняцце мерак) для пабудовы чарцяжа швейнага вырабу.

Пабудова чарцяжа швейнага вырабу. Агульныя звесткі пра асаблівасці пабудовы, афармлення і чытання чарцяжа швейнага вырабу. Правілы нанясення памераў на чарцяжы.

Практычная работа. Пабудова чарцяжа швейнага вырабу.

Мадэліраванне швейнага вырабу. Агульныя звесткі пра асаблівасці мадэліраванння швейнага вырабу з улікам прапорцый. Разлік колькасці тканіны на пашыў швейнага вырабу.

Практычная работа. Выкананне мадэліравання швейнага вырабу.

Раскрой тканіны. Агульныя звесткі пра тэхналагічную паслядоўнасць пашыву і раскрою швейнага вырабу.

Практычная работа. Падрыхтоўка тканіны і яе раскрой.

Машынная іголка. Паняцце пра машынную іголку. Агульныя звесткі пра прызначэнне, будову і правілы ўстаноўкі машыннай іголкі, непаладкі ў рабоце швейнай машыны, выкліканыя дэфектамі машыннай іголкі і яе няправільнай устаноўкай. Падбор машыннай іголкі ў залежнасці ад віду (таўшчыні) тканіны.

Практычная работа. Падбор машыннай іголкі ў залежнасці ад віду (таўшчыні) тканіны.

Прызначэнне і прыёмы выканання машынных швоў. Агульныя звесткі пра віды злучальных машынных швоў (накладны, настрачны). Паслядоўнасць выканання настрачнога, накладнога швоў.

Практычная работа. Выкананне ўзораў машынных швоў.

Тэхналогія выканання швейнага вырабу. Падрыхтоўка дэталяў крою да апрацоўкі. Асаблівасці апрацоўкі, зборкі і аздаблення вырабу.

Практычная работа. Выкананне швейнага вырабу.

Канчатковая апрацоўка швейнага вырабу. Агульныя звесткі пра канчатковую апрацоўку швейнага вырабу з улікам уласцівасцей баваўняных і льняных тканін; іх догляд. Сімвалы догляду швейных вырабаў.

Практычная работа. Выкананне канчатковай апрацоўкі швейнага вырабу.

Азнаямленне з прафесіямі краўца, закройшчыка, мадэльера і іншымі прафесіямі.

Прыкладны пералік швейных вырабаў: для афармлення інтэр’ера, лёгкая вопратка для дома і адпачынку і іншыя вырабы.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб валокнах расліннага паходжання, іх уласцівасцях;

асартыменце баваўняных і льняных тканін, якія выпускаюцца на тэкстыльных прадпрыемствах Рэспублікі Беларусь;

тыпах фігур (па паставе), памерных прыкметах (мерках) для пабудовы чарцяжа;

мадэліраванні швейнага вырабу;

прызначэнні, устройстве і правілах устаноўкі машыннай іголкі; непаладках у рабоце швейнай машыны, выкліканых дэфектамі машыннай іголкі і яе няправільнай устаноўкай;

відах злучальных швоў (накладны, настрачны);

правілах догляду вырабаў з баваўняных і льняных тканін (згодна сімвалам);

ведаюць і разумеюць:

правілы бяспечных паводзін пры апрацоўцы матэрыялаў;

сэнс паняццяў: бавоўна, лён, прапорцыя, памер адзення, машынная іголка;

класіфікацыю тканін (па прызначэнні), уласцівасці баваўняных і льняных тканін, умоўныя абазначэнні вынікаў вымярэнняў (мерак);

умеюць:

вызначаць уласцівасці баваўняных, льняных тканін;

вызначаць памер швейнага вырабу (адзення);

распрацоўваць эскіз швейнага вырабу, падбіраць асноўныя матэрыялы і аздобныя матэрыялы;

выконваць вымярэнні памерных прымет для пабудовы чарцяжа швейнага вырабу (здымаць меркі);

рабіць чарцёж швейнага вырабу, выконваць мадэліраванне, рабіць выкрайку, разлічваць колькасць тканіны на выкананне швейнага вырабу;

падбіраць машынныя іголкі;

выконваць узоры машынных швоў;

падрыхтоўваць тканіну і выконваць яе раскрой, вырабляць швейны выраб, выконваць канчатковую апрацоўку швейнага вырабу;

адрозніваць сімвалы па доглядзе вырабаў з баваўняных і льняных тканін;

валодаюць:

уменнямі захоўваць санітарна-гігіенічныя патрабаванні; спосабамі арганізацыі вучэбнага месца; бяспечнымі прыёмамі выканання тэхналагічных аперацый.

Асновы дамаводства (6/6–3 гадзіны)

Інтэр’ер жылога памяшкання. Агульныя звесткі аб жыллёвай архітэктуры (агульнай і прыватнай), відах памяшканняў, інтэр’еры жылога памяшкання і яго кампазіцыі (размяшчэнне і суадносіны частак: функцыянальныя зоны, колеравае рашэнне, мэбля, свяцільнікі).

Практычная работа. Вызначэнне функцыянальных зон жылога памяшкання.

Колеравае вырашэнне інтер’ера. Агульныя звесткі пра значэнне колеру ў інтэр’еры, каляровыя гамы. Фактары выбару колеру.

Практычная работа. Распрацоўка эскіза жылога пакоя, яго колеравага рашэння (па гатовым малюнку).

Мебліроўка жылых памяшканняў. Агульныя звесткі аб відах мэблі, класіфікацыі мэблі (па прызначэнні: эксплуатацыйным, функцыянальным). Правілы падбору і размяшчэння мэблі.

Практычная работа. Распрацоўка эскіза растаноўкі мэблі ў пакоі.

Азнаямленне з прафесіямі архітэктара, дызайнера і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб жыллёвай архітэктуры (агульнай і прыватнай), відах памяшканняў, інтэр’еры;

кампазіцыі інтэр’ера жылога памяшкання, значэнні колеру ў інтэр’еры, колерных гамах;

відах і класіфікацыі мэблі (па прызначэнні: эксплуатацыйным, функцыянальным);

ведаюць і разумеюць:

фактары выбару колеру, правілы падбору і размяшчэння мэблі;

сэнс паняццяў: інтэр’ер, функцыянальныя зоны, колер, мэбля;

умеюць:

распрацоўваць эскізы жылога пакоя, мэбліроўкі пакоя;

вызначаць функцыянальныя зоны жылога памяшкання;

выбіраць варыянт колеравага рашэння інтэр’ера кватэры;

рацыянальна размяшчаць мэблю;

валодаюць:

навыкамі знаходзіць неабходную інфармацыю ў розных крыніцах.

Асновы дамаводства (4/4–2 гадзіны) (для хлопчыкаў)

Догляд вырабаў з тэкстыльных матэрыялаў. Агульныя патрабаванні і правілы догляду адзення. Меры папярэджання псавання адзення. Віды рамонту адзення. Замена фурнітуры (кручкоў, гузікаў, кнопак). Найпрасцейшы рамонт адзення (прышыванне гузікаў, рамонт швоў вырабу, падшыў нізу вырабу і іншыя віды).

Практычная работа. Найпрасцейшы рамонт адзення.

Асновы культуры харчавання (у кожным класе выбар тэмы ўрока для вывучэння і віду практычнай работы вызначаецца з раздзела «Асновы гатавання ежы» на падставе жадання і ўзроўню здольнасцей вучняў, матэрыяльна-тэхнічнай базы вучэбнага кабінета для заняткаў кулінарыяй, рэгіянальных асаблівасцей і традыцый).

Практычная работа (тэма практычнай работы адпавядае тэме выбранага ўрока для вывучэння з раздзела «Асновы гатавання ежы»).

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб патрабаваннях і правілах догляду адзення;

пажыўнай каштоўнасці і асартыменце прадуктаў харчавання (малочных, макаронных вырабаў, круп);

ведаюць і разумеюць:

правілы бяспечных паводзін пры гатаванні ежы;

віды рамонту адзення; правілы замены фурнітуры;

умеюць:

гатаваць стравы з прадуктаў харчавання (малочных прадуктаў, макаронных вырабаў, круп);

карыстацца посудам (кухонным, сталовым), інструментамі, прыладамі пры гатаванні страў;

карыстацца сталовымі прыборамі;

праводзіць найпрасцейшы рамонт адзення, замену фурнітуры;

валодаюць:

бяспечнымі прыёмамі працы пры гатаванні ежы, выкананні швейных работ.

Асновы вырошчвання раслін (0/4–0 гадзін)

Кветкава-дэкаратыўныя расліны адкрытага грунту. Агульныя звесткі аб значэнні і класіфікацыі кветкава-дэкаратыўных раслін адкрытага грунту па дэкаратыўных прыметах, умовах вырошчвання, працягласці жыцця, выкарыстанні.

Практычныя работы. Асенняя апрацоўка глебы, пасадка кветкава-дэкаратыўных раслін. Вясенняя апрацоўка глебы, пасадка ці перавалка кветкава-дэкаратыўных раслін.

Догляд кветкава-дэкаратыўных раслін адкрытага грунту. Агульныя звесткі аб прыёмах догляду кветкава-дэкаратыўных раслін адкрытага грунту. Догляд раслін (паліў, праполка, рыхленне, падкормка, прышчыпка, выдаленне адцвіўшых суквеццяў). Правілы бяспечных паводзін пры выкананні работ па доглядзе кветкава-дэкаратыўных раслін адкрытага грунту.

Практычныя работы. Асенні (вясенні) догляд кветкава-дэкаратыўнаых раслін адкрытага грунту.

Азнаямленне з прафесіяй кветкавода і іншымі прафесіямі.

АСНОЎНЫЯ ПАТРАБАВАННІ

ДА ВЫНІКАЎ ВУЧЭБНАЙ ДЗЕЙНАСЦІ ВУЧНЯЎ

Вучні маюць уяўленне:

аб значэнні і класіфікацыі кветкава-дэкаратыўных раслін адкрытага грунту;

умовах вырошчвання, прыёмах догляду;

ведаюць і разумеюць:

сэнс паняццяў: пасадка раслін, паліў, праполка, рыхленне;

умеюць:

выконваць асеннюю (вясеннюю) апрацоўку глебы, пасадку кветкава-дэкаратыўных раслін;

ажыццяўляць асенні (вясенні) догляд кветкава-дэкаратыўных раслін адкрытага грунту;

валодаюць:

бяспечнымі прыёмамі работы на вучэбна-доследным участку, прыёмамі догляду раслін.

ГЛАВА 3

ЗМЕСТ ВУЧЭБНАГА ПРАДМЕТА Ў V–IX КЛАСАХ

ВарЫЯтЫўнЫ КАМПАНЕНТ (НА ВЫБАР)

Вышыўка аздабляльнымі швамі

Вышыванне як від дэкаратыўна-прыкладнога мастацтва. Віды вышывання. Асаблівасці беларускай народнай вышыўкі.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Выбар малюнка для вышыўкі. Спосабы пераводу малюнка на тканіну.

Віды аздабляльных швоў. Тэхналогія іх выканання. Спосабы замацавання ніткі ў пачатку і канцы вышывання. Патрабаванні да якасці вышыўкі.

Канчатковая апрацоўка і афармленне вырабу.

Практычныя работы. Выкананне ўзораў аздабляльных швоў. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Вышыўка лічанымі швамі

Лічаныя швы ў беларускай народнай вышыўцы.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Набор. Тэхніка выканання вертыкальных і гарызантальных набораў. Спосабы павароту вышывальнай ніткі ў канцы кожнага рада. Патрабаванні да якасці вышыўкі.

Лічаная гладзь. Спосабы выканання: аднабаковая, двухбаковая. Тэхніка выканання. Патрабаванні да якасці вышыўкі.

Разнавіднасці шва «крыж». Тэхналогія вышывання простага крыжа радамі па гарызанталі, вертыкалі і дыяганалі. Патрабаванні да афармлення добрага і вываратнага бакоў. Патрабаванні да якасці вышыўкі.

Канчатковая апрацоўка і афармленне вырабу.

Практычныя работы. Практыкаванні ў выкананні лічаных швоў. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Вышыўка гладдзю

Віды свабоднага вышывання.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Гладзь. Класіфікацыя гладзі па спосабе выканання, форме элементаў, колеры. Тэхналагічныя асаблівасці выканання. Спосабы замацавання ніткі на тканіне. Патрабаванні да якасці вышыўкі.

Выбар малюнкаў для вышыўкі. Спосабы пераводу малюнка на тканіну.

Канчатковая апрацоўка і афармленне вырабу.

Практычныя работы. Практыкаванні ў вышыўцы гладдзю. Выкананне вырабу.

Прыкладны пералік вырабаў: сурвэтка, вышытая мініяцюра і іншыя вырабы.

Скразное вышыванне

Віды скразнога вышывання. Строчавае вышыванне. Паняцце пра мярэжку. Віды мярэжак.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхналогія і паслядоўнасць выканання мярэжкі. Патрабаванні да якасці работы.

Канчатковая апрацоўка і афармленне вырабу.

Практычныя работы. Практыкаванні ў выкананні мярэжак. Выкананне вырабу.

Прыкладны пералік вырабаў: сурвэтка і іншыя вырабы.

Аплікацыя з тканіны

Аплікацыя. Віды аплікацыі. Прымяненне аплікацыі з тканіны.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхналогія выканання аплікацыі. Спосабы замацавання аплікацыі. Афармленне работы. Патрабаванні да якасці работы.

Практычныя работы. Практыкаванні ў выкананні матываў. Выкананне вырабу.

Прыкладны пералік вырабаў: сурвэтка, пано і іншыя вырабы.

Вязанне кручком

Вязанне кручком як від дэкаратыўна-прыкладнога мастацтва. Асартымент вырабаў.

Інструменты, прыстасаванні і матэрыялы для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор кручка і пражы. Пачатковая пятля, ланцужок. Асноўныя віды петляў, іх умоўнае абазначэнне. Структура пятлі. Спосабы вывязвання пятлі. Патрабаванні да якасці работы.

Прыёмы вязання палатна. Віды вязання па крузе. Рапарт узору. Пабудова і чытанне схем для вязання.

Канчатковая апрацоўка вязанага вырабу. Патрабаванні да якасці работы.

Практычныя работы. Выкананне ўзораў. Выкананне вырабу.

Прыкладны пералік вырабаў: сурвэтка, прыхватка і іншыя вырабы.

Вязанне пруткамі

Вязанне пруткамі. Віды і спосабы вязання пруткамі. Асартымент вырабаў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор пруткоў і пражы. Падрыхтоўка да вязання пражы, якая ўжывалася раней.

Набор петляў пачатковага рада. Асноўныя віды петляў. Схема пабудовы пятлі. Спосабы вывязвання петляў. Паняцце пра пругавыя петлі. Віды пругаў. Замацаванне петляў.

Спосабы прыбаўлення і ўбаўлення петляў пры вязанні пруткамі. Тэхналогія вязання пяццю пруткамі.

Схема вязанага палатна. Разлік шчыльнасці вязання і колькасці петляў пачатковага рада.

Канчатковая апрацоўка і афармленне вырабаў. Патрабаванні да якасці работы.

Практычныя работы. Выкананне ўзораў. Выкананне вырабу.

Прыкладны пералік вырабаў: шалік, павязка на галаву, шкарпэткі, шапачка і іншыя вырабы.

Абрэзкавая тэхніка (пэчворк)

Пэчворк. Асартымент вырабаў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Кампазіцыя з геаметрычных элементаў. Гарманічныя спалучэнні тканін па фактуры, колеры.

Тэхналогія выканання вырабу. Машынны спосаб злучэння абрэзкаў. Патрабаванні да якасці работы.

Канчатковае аздабленне і афармленне вырабаў. Патрабаванні да якасці работы.

Практычныя работы. Выкананне элементаў узору. Выкананне вырабу.

Прыкладны пералік вырабаў: прыхватка, сурвэтка і іншыя вырабы.

Бісерапляценне

Бісернае рукадзелле. Асноўныя віды нізання. Асартымент вырабаў.

Матэрыялы і інструменты для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Тэхніка нізання аднарадных і шматрадных ланцужкоў у адну і некалькі нітак. Схемы нізання.

Канчатковае аздабленне вырабаў. Патрабаванні да якасці работы.

Практычныя работы. Засваенне прыёмаў нізання. Выкананне вырабу.

Прыкладны пералік вырабаў: упрыгожванні з бісеру.

Аплікацыя з саломкі

Аплікацыя з саломкі як від дэкаратыўна-прыкладнога мастацтва. Класіфікацыя аплікацыі з саломкі.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Віды саломы, якая прымяняецца ў аплікацыі. Уласцівасці саломы. Віды фону для аплікацыі. Кляі, якія прымяняюцца ў аплікацыі. Апрацоўка элементаў кампазіцыі: таніраванне, наданне аб’ёмнай формы.

Тэхналогія выканання аплікацыі з саломкі. Канчатковае аздабленне кампазіцыі. Патрабаванні да якасці работы.

Практычныя работы. Падрыхтоўка саламяных стужак. Выкананне вырабу.

Прыкладны пералік вырабаў: дэкаратыўнае пано і іншыя вырабы.

Саломапляценне

Саломапляценне як адзін з самых старажытных відаў народных рамёстваў.

Віды пляцення. Плоскае і аб’ёмнае пляценне. Асноўныя віды плоскіх і аб’ёмных пляцёнак.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Нарыхтоўка і першасная апрацоўка саломы. Падрыхтоўка саломкі да пляцення.

Тэхналогія саломапляцення. Спосабы нарошчвання саломін. Канчатковае аздабленне гатовых пляцёнак. Патрабаванні да якасці работы.

Практычныя работы. Засваенне прыёмаў пляцення. Выкананне вырабу.

Прыкладны пералік вырабаў: сувеніры з саломкі.

Ткацтва

Ткацтва як адзін з самых старажытных відаў народных рамёстваў.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Паняцце аб працэсе ткацтва. Аснова і ўток. Патрабаванні, што прад’яўляюцца да нітак асновы і ўтку.

Падрыхтоўка нітак асновы і ўтку да ткацтва. Разлік асновы. Нацягванне асновы на раму. Спосабы намотвання нітак утку. Прыёмы ткацтва.

Тэхналогія выканання работы. Канчатковае аздабленне вырабаў. Патрабаванні да якасці работы.

Практычныя работы. Засваенне прыёмаў ткацтва. Выкананне вырабу.

Прыкладны пералік вырабаў: пояс, павязка на галаву і іншыя вырабы.

Нітачны дызайн (ізанітка)

Нітачны дызайн як від мастацкай дзейнасці.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Асаблівасці распрацоўкі кампазіцыі для ізаніткі.

Выкананне элементаў на аснове прамых ліній, вуглоў, дуг, акружнасцей. Разметка асновы. Падрыхтоўка фону.

Тэхналогія выканання работы. Афармленне работы. Патрабаванні да якасці работы.

Практычныя работы. Практыкаванні ў выкананні матываў. Выкананне вырабу.

Прыкладны пералік вырабаў: паштоўка, закладка, пано і іншыя вырабы.

Роспіс па тканіне

Роспіс па тканіне як від дэкаратыўна-прыкладнога мастацтва. Віды роспісу тканіны: халодны і гарачы бацік, трафарэтны, свабодны і вузельчыкавы роспіс.

Вузельчыкавы роспіс.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Падбор фарбавальніка для тканіны з улікам яе валакністага складу.

Тэхналогія выканання вузельчыкавага роспісу. Спосабы замацавання фарбаў.

Афармленне работы. Патрабаванні да якасці работы.

Практычныя работы. Выкананне ўзораў у тэхніцы вузельчыкавага роспісу. Выкананне вырабу.

Прыкладны пералік вырабаў: шалік, сурвэтка і іншыя вырабы.

Валянне

Валянне з шэрсці як тэхніка рукадзелля. Віды валяння.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Сухое валянне. Віды іголак для фільцавання. Сухое валянне з дапамогай шаблона.

Мокрае валянне. Разнастайныя хімічныя рэчывы, якія ўжываюцца для валяння, тэхніка бяспекі пры іх прымяненні. Прынцып звальвання шарсцяных валокнаў. Асноўныя віды раскладкі шэрсці: перпендыкулярная і радыяльная. Спосабы звальвання палатна. Наданне формы вырабу, які неабходна зваляць. Тэхналогія выканання работы.

Практычныя работы. Засваенне прыёмаў валяння. Выкананне вырабу.

Прыкладны пералік вырабаў: брошка, цацка і іншыя вырабы.

Дэкупаж

Гісторыя ўзнікнення і развіцця тэхнікі дэкупажу.

Матэрыялы, інструменты і прыстасаванні для работы. Арганізацыя вучэбнага месца. Гігіенічныя патрабаванні. Правілы бяспечных паводзін.

Асаблівасці выканання на розных паверхнях. Тэхналогія выканання работы.

Практычныя работы. Засваенне прыёмаў выканання дэкупажу. Выкананне вырабу.

Прыкладны пералік вырабаў: вырабы ў тэхніцы дэкупажу.

1. Колькасць гадзін для вывучэння раздзелаў (тэм) ва ўстановах агульнай сярэдняй адукацыі (акрамя гімназій), якія не маюць вучэбна-доследных участкаў. [↑](#footnote-ref-1)
2. Колькасць гадзін для вывучэння раздзелаў (тэм) ва ўстановах агульнай сярэдняй адукацыі (акрамя гімназій), якія маюць вучэбна-доследныя ўчасткі. [↑](#footnote-ref-2)
3. Колькасць гадзін для вывучэння раздзелаў (тэм) у гімназіях. [↑](#footnote-ref-3)